user
Dhambaal raali galin ah?


assistant
𝗡𝗔𝗙𝗧𝗔𝗬𝗗𝗜𝗜 𝗡𝗔𝗙𝗧𝗔 𝗔𝗬 𝗝𝗘𝗖𝗟𝗔𝗬𝗗𝗘𝗘𝗬...!

'𝐷ℎ𝑎𝑚𝑏𝑎𝑎𝑙 𝑅𝑎𝑎𝑙𝑙𝑖𝑔𝑔𝑒𝑙𝑖𝑛 𝑎ℎ'! 
Xabiibtaydiyeey, gacallo, waan ku salaamay marka hore. Sharafeedaydiyeey, marxabba! Suuralaydaydiyeey, marxabba! Qaalidaydiyeey, qiima badantaydiyeey, marxabba! Saaxiibtaydii rummaaday, walaashaydii qaaliga ahaydeey, midda aan gacloodayeey, marxabba! 

Intaas ka gadaal, saaxiib, waxaan ka ladi waayey ilintaada. Waxaa laablakac iyo xannuun gudeed oo shufbeelid ah oo hurdadii iga qaadday ii horseeday ilinta soo dhaaftay dhaayahaaga ee qoysay dhabannadaada, ee aad la hadli kari wayday, waliba aniga dartay! 

Saaxiibtaydiyeey, gacallo, aniga cidna, kollay tayayba rag ama dumar, hore uguma ilmaysiin. Saaxiibtaydiyeey, arrin aan aniga falay ama go'aankeeda wax ku lahaa, ma dhicin in ay sidaa u karkarto oo saamayn gudeed cid u gaysato, iskadaa in ay ruux dhan..ruux dhan oo nool ka ilmaysiiso eh! 

Qaalidaydiyeey, xataa kuma aanan riyoon oo ma habaysan in dartay ilin loo qubo. Samawade samaanfishe ah oo samaanfala ayaan weligay inta aan garaadsadayba ahaa, ahaan doonaana. Sida aad adiga ii ogtahayna, dunida  aamusan iyo dulmaneyaasha dakharka qaba in aan filashadooda wanaajiyo oo dunida aanay ku ciilloonin ayaan jeclahay; intii aniga la iga ooyi lahaana waxaan doorbidaa in la igu ooyo! Haa, in la igu dul-booyo oo la igu nafiso ayaa doorbidaa! 

Balse qaalidaydiyeey, jacaylkaygiyey, gacallo, isdhaaf yar oo filanwaa ah iyo kala duwanaan rabitaan oo dhexdeenna ka oogmay ayaa waxa uu ina wada baday ciil, mayalkayagii adkaana iyo tanaasul la'aanta dhinacyadeenna ahaaday, waxa uu kuu horseeday in dhafoorradaadu dhafan ay qoyaan. 

Ma ahayn in aad ilmaysid adiga. Uma qalantid in foolkaaga giigsan uu dartay la casaado. Dhibic biyood ka mid ah ilintaada bilcoonina ma aanay ahayn in ay dhulka ku dhacdo. Balse way dhacday!; si aan ku talagal ahayn, si lamafilaan ah! 

Balse, haatan, waxa aan kaa raalliggelinayaa xakamayn la'aanta aad xakamayn kari wayday darreemahaaga ee uu calanwale u noqday in ilintu ay kaa hoorto. Mudantaydiyeey, waxaan kaa raalliggelinayaa ilinta i gubtay ee aan la harsan kari waayey, si caabbooni ku dheehan tahayna aan u ladi kari waayey xalay. 

Naftaydii naftii ay muhataay, waxaan kaa raalliggelinayaa ad'adaygga aan kugu qaabilay iyo soo liicid la'aanta aan soo liici waayey; caadi ayaa ay ila ahayd asalka hore, balse markii dambe ayaa ay ila xumaatay oo dunida ila rogantay! Saaxiibtaydiyeey,  jeerkaas ay dhabannadaadu qoyeen, waan kula hadli kari waayey, afka ayaa juuqda i gabay, waan iska aamusay, erey kuu qalma ayaa aana waayey—si aan masaxo ilintaada, una xasilliyo dunidaada gudeed! 

Waxa aan kuu qirayaa in sida ay wax u dhaceen aanan marnaba...marnaba raalli ka ahayn aniga. Raalli kama ahi wixii dhacay, goorta ay dhaceen, sida ay u dhaceen, iyo marxaladda damaashaad iyo qosol ee aynnu ku jirnay, iyo sida kedis ah ee goobtii fagaare tacsi camal ah ay isagu rogtay. Intuba raalli kama ahi! In ka badan inta aad ka xumaatay ayaa aana markii dambe ka xumaaday, oo haddaba ma xumahay. 

Ka raallinoqo waxa dhacay! Ujeedkayagu ma ahayn in aan kaa ilmaysiiyo, marnaba raalli kama ahi in ay dhibic illin ah ku soo dhaafto; illintaadu way igala qaayo badan tahay in caradaasi ay ku qubato; aniga ayaa aynna masuuliyad iga saaran tahay ilaalinteeda iyo in laabtaada aan ku xifdiyo!  Balse, mar kale ayaa aan kugu celiyaa, kedis ayaa ay wax kastaahi ku dhaceen! Qaab aan ku talagal ahayn oo la filayn ayaa ayna isku rogtay; jeerka aan garwaaqsaday in taladu ay farahayga ka baxdayna, hadalka ayaan kuu gaabiyey! 

Waan qaldamay eh, raalli noqo; isaga kayna cafi. Wallaahi waan ku jeclahay, waliba jacayl saafi ah! Kama daalayo in aan ku raalliggeliyo oo ilintaadu boqolaal raalliggelin ah aan ka daba geeyo, si ugu yaraan ay dhaymo ugu noqoto boogta aan danqiyey.  Ilintaas ku soo dhaaftayna, sidan kuma hari doonto, ee ficil ayaan ugu falcelinayaa. Waana BALLAN aan kaa qaadayo in aan farxad, qanaaco iyo dhoolacaddayn dhab ah aan ku beddelo! Waa ballan aan naftayda iyo naftaadiiba ka qaadayo in aan kabasho kuu samayn doono, sannado dhowr ahiba ha igu qaadatee. 

Gogosha sidaa u muunadbeeshayna, waxaan dammaanadqaadayaa in sideeda iyo si ka boqran aan ku soo celiyo; saaxiibbadiina ceeshawmilixda inoo ahaana aan isla halkooda kugu keeno. Waana ku jeclahay e, sidaan kuu jeclahay Alle-Weyne  S.W.T ha kuu jeclaado! 

Gabogabadii, magacayga oo Saciid ah iyo magacaaga oo XXX ah anigoo ku hadlayo, waxaan raalliggelin buuxda siinayaa saaxiibbadii, maya maya aan walaaladeen i dhaahdo waaba kuwa qoysaskeenna aan munaafaqadda ahayn ka mid ah oo ka qiimo badan waliba eh, ee ina maamuusay, ee ina kulmiyey innagoo muddo isu-hilowsanayn. 

Saaxiibbayaal, wallaahi waxaad tihiin ehlu-sharaf iyo dad kuwa ugu mudan ee aan la saaxiibi lahaa haddii doorasho la i siin lahaa. Balse waxaan ku faraxsanahay in nolosha ay i kiin doortay, Allah S.W.T ayaan kaga mahadcelinayaa oo aniga iyo saaxiibtaydiiba u dooray in dad sidiina oo kale ah ay la jaal noqdaan. Ina cafiya oo, raallinoqda walaalaheenow! Raallinoqda saaxiibbadeenow! Raallinoqda ehelkeenow! Anigana raalli ayaan ahay. Ilaahay S.W.T ha innaga wada raallinoqdo; aammiin..aammiin.